Restaurante soek nou antwoorde van minister | Netwerk24
Restaurante soek nou antwoorde van minister
Deur Christiaan du Plessis 29 Junie 2020 14:50
Die Restaurantvereniging van Suid-Afrika (Rasa) eis antwoorde van Ebrahim Patel, minister van handel en nywerheid, oor hoekom mense nie drank in eetplekke mag bestel en gebruik nie.
Indien Patel nie binne sewe dae geldige redes hiervoor kan gee nie, eis Rasa dat die regulasies gewysig word sodat eetplekke toegelaat word om alkohol met aansit-etes te bedien.
Hoewel restaurante ingevolge 'n aankondiging deur die regering Maandag vir aansit-etes mag heropen, sê Rasa restaurante se wins sal erg geknou word as alkohol nie ook voorgesit mag word nie.
Rasa het Sondag by monde van sy regsverteenwoordiger, Ashton Naidoo, in 'n brief aan Patel gesê die restaurantbedryf het reeds weens die inperking breekpunt bereik.
"Weens die huidige klimaat, ekonomies sowel as maatskaplik, word eienaars deur 'n groot stryd in die gesig gestaar om kliënte te lok. Die beperkings op die verkoop van drank met maaltye vereis basies van hulle om die stryd met die een hand agter die rug aan te pak.
"Suid-Afrika het 'n kultuur van drink saam met maaltye, en deur dit nie toe te laat nie, dra die departement as't ware by tot die insinking van die bedryf, wat 'n uitkringeffek op baie bedrywe van die ekonomie en die Suid-Afrikaanse ekonomie in sy geheel sal hê," sê Naidoo.
Luidens die brief het Rasa reeds bevestiging van talle eetplekke gekry dat hulle nie sal heropen nie omdat dit nie vir hulle lewensvatbaar sal wees as hulle nie drank ook mag verkoop nie.
Verder meen Naidoo die beperkings op drankverkope skend die eienaars se grondwetlike regte. Hy sê dit is sinneloos om die wegneem-verkope van alkohol van Maandae tot Donderdae by eetplekke toe te laat, maar nie vir bediening saam met aansit-etes nie.
"Die lede wat alkohol wil verkoop, het geldige dranklisensies wat nie goedkoop of maklik was om te bekom nie. Die lisensies is tans basies waardeloos, want hulle verander restaurante in drankwinkels, wat nie voordelig vir die ekonomie of ons kliënte is nie," sê Naidoo.
Sidwell Medupi, woordvoerder van die departement van handel en nywerheid, het nie Maandag op navrae gereageer nie.
Hoewel die regering nie teen Maandagmiddag gesondheidsmaatreëls ingevolge waarvan eetplekke mag heropen in die Staatskoerant gepubliseer het nie, het Mmamoloko Kubayi-Ngubane, minister van toerisme, Vrydag dié maatreëls op 'n mediakonferensie aangekondig.